**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Azərbaycan Respublikasına idxal edilən cins ayğırların toxumlarına dair**

**BAYTARLIQ TƏLƏBLƏRİ**

Azərbaycan Respublikasına idxala ixracatçı ölkənin daimi dövlət baytarlıq nəzarətində olan süni mayalanma müəssisələrində alınmış cins ayğırların toxumları buraxılır.

Toxumu heyvanların yoluxucu xəstəliklərindən rəsmi olaraq azad olan inzibati ərazilərdə yerləşmiş müəssisələrdə (stansiya, mərkəz və s.) alırlar, o cümlədən;

- ölkə ərazisində son 3 il ərzində - bütün növ atların infeksion ensefalomieliti, viruslu artrit, atların afrika taunundan;

- ölkə ərazisində son 2 il ərzində - manqodan;

- ölkə ərazisində son 12 ay ərzində - dabaq, vezikulyar stomatit, atların qripindən;

- inzibati ərazidə (ştat, əyalət, torpaq, dairə və s.) son 12 ay ərzində - cütləşmə xəstəliyi, sura (tripanosoma Evansi), piroplazmoz (babeziya Kabani) və nuttaliozdan (babeziya Ekvi);

- təsərrüfatın ərazisində son 12 ay ərzində - atların infeksion metritindən;

- təsərrüfatın ərazisində son 3 ay ərzində - leptospiroz, rinopnevmoniya, infeksion anemiya;

- təsərrüfatın ərazisində son 20 gün ərzində - qarayaradan.

Heyvanların saxlanılması və ayğırlardan toxumun alınması müəyyən edilmiş baytarlıq-sanitariya tələblərinə riayət olunmaqla həyata keçirilir.

Törədici-ayğırlar, toxumun toplanılmasına qədər 6 aydan az olmayaraq süni mayalandırma müəssisələrində qalmalı və təbii mayalandırma üçün istifadə olunmamalıdırlar.

Toxumun götürülməsinə 20 gün qalmış ayğırları ixracatçı ölkənin dövlət baytarlıq laboratoriyasında manqoya, cütləşmə xəstəliyinə (tripanosoma Evansi), piraplazmoza (babeziya Kabani), nuttalioza (babeziya Ekvi), rinopvevmoniyaya, anaplazmoza, infeksion anemiyaya, viruslu arteritə, vezikulyar stomatitə görə müayinə edirlər.

Törədici-ayğırlar tərkibində gen mühəndisliyinin üsulları və ya digər genetik cəhətdən modifikasiya edilmiş mənbələr vasitəsilə istehsal edilmiş xammal tərkibli yemlərlə yemləndirilməmiş.

Toxumun tərkibində patogenli və toksikogenli mikroorqanizmlərin olmasına yol verilmir.

Hazırkı tələblərdə göstərilmiş şərtlərin yerinə yetirilməsi diaqnostik müayinələrin və peyvəndlərin aparıldığı tarixlərin göstərildiyi ixracatçı ölkənin dövlət baytar həkimi tərəfindən imzalanmış, ona aydın olan dildə və beynəlxalq dildə tərtib olunmuş baytarlıq sertifikatları ilə tam təsdiq olunmalıdır.

Baytarlıq sertifikatına aşağıdakı tələblərdən ibarət spesifikasiya əlavə olunur:

- ayğırın cinsi, adı və nömrəsi;

- toxumun götürüldüyü gün, ay və il;

- Dyuar qabında kanistrlərin miqdarı;

- bir kanistrdə seriyaların və dozaların miqdarı.

Tədarük edilən toxumu maye azotla birgə xüsusi konteynerlərdə (qablarda) qablaşdırır və daşıyırlar.

Toxumun Azərbaycan Respublikasına göndərilməsi üçün yüklənilməsi yalnız idxalçı tərəfindən Azərbaycan Respublikasının Qida Təhlükəsizliyi Agentliyindən icazənin alınmasından sonra mümkündür.